Die Berghaan Bid – Die Namib Skryf – sonder grense
Die Berghaan Bid
5th Januarie 2019 15th Januarie 2019 By Meraai Groete en Goeters / Prosa / Sommer GeselsAfrikaans,Die Namib Skryf,Skryf in Afrikaans
Ek onthou so goed toe ek die berghaan afgeneem het en gedink het, die voël bid dan! Dit was half vier die middag, skroeiend warm. Die sweet het sulke straaltjies teen my rug afgeloop, maar ek wou nie die kamera neersit nie. Die kar se ruite was almal oop, en nie 'n luggie het getrek nie. En al wat jy hoor, is die stilte, jy kon tot die versengende hitte se hortende asemhaling hoor.
Soos die berghaan, het ek die een oog in die lens gehou en met die ander ene na bo gekyk. Op soek na 'n wolkie. 'n Wolkie wat belofte kan bring…of hoop…
Maar daar was niks. Net die blou blou uitspansel, met 'n groot geel kol agter my, wat alles verskroei het. Daar is geen genade nie. Jy moet dit uitsweet, jou versugtinge, jou hoop, jou onuitgesproke gebede, jou verlange na wie weet wat.
Die berghaan het sy kop laat sak, en begin bid. Ek het saam met hom gebid. Vir uitkoms, vir lafenis, vir vergifnis.